ჰაკაინდე ჰიჩილემა
ჰაკაინდე ჰიჩილემა (ინგლ. Hakainde Hichilema; დ. 4 ივნისი, 1962) — ზამბიელი პოლიტიკოსი და ბიზნესმენი. ზამბიის პრეზიდენტი 2021 წლის 24 აგვისტოდან. ხუთ წინა არჩევნებში მონაწილეობის შემდეგ (2006, 2008, 2011, 2015, 2016 წწ.) 59 %-ით გაიმარჯვა 2021 წლის არჩევნებში და დაამარცხა მოქმედი პრეზიდენტი ედგარ ლუნგუ. 2006 წლიდან ოპოზიციური ეროვნული ერთიანობის გაერთიანებული პარტიის ლიდერი. ჰაკაინდე ჰიჩილემა დაიბადა მონზეს რაიონში, დღევანდელი ზამბია. 1986 წელს ეკონომიკისა და ბიზნეს ადმინისტრირების ბაკალავრის ხარისხით დაასრულა ზამბიის უნივერსიტეტი, ხოლო შემდეგ დაასრულა ბირმინგემის უნივერსიტეტი ბიზნესის ადმინისტრირების მაგისტრის ხარისხით. დაქორწინებულია მუტინტა ჰიჩილემაზე, რომელთანაც ჰყავს 3 შვილი. არის მეშვიდე დღის ადვენტისტების ეკლესიის წევრი.